Τριανδρία Θεσσαλονίκης

Ιστορία

Η Τριανδρία πήρε το όνομά της από την τριανδρία (τρεις άνδρες) που αποτέλεσε την ηγεσία του κινήματος Εθνικής Άμυνας που είχε έδρα τη Θεσσαλονίκη (Ελευθέριος Βενιζέλος, Παύλος Κουντουριώτης, Παναγιώτης Δαγκλής).
Το 1915 κατέφυγαν στην περιοχή πρόσφυγες από τη Μικρά Ασία.
Το 1917 κατέφυγαν πυροπαθείς της Θεσσαλονίκης, μετά την καταστροφική πυρκαγιά της 5ης Αυγούστου, που έκαψε σε έκταση 1.200 στρεμμάτων το μεγαλύτερο μέρος του ιστορικού κέντρου της πόλης. Το 1919 κατέφυγαν πρόσφυγες από την Ρωσία.
Το 1922 εγκαθίστανται στην περιοχή  Έλληνες πρόσφυγες από τη Μικρά Ασία και τη Θράκη, και έκτισαν πρόχειρα σπίτια για να στεγαστούν.
Το 1929 είχε πληθυσμό 3.000 κατοίκους και πολλά προβλήματα. Τα λεωφορεία έφταναν μέχρι το Ιταλικό νοσοκομείο (αργότερα ονομάστηκε Λοιμωδών), και οι κάτοικοι έπρεπε να περπατήσουν περισσότερο από 1 χιλιόμετρο, χωρίς να υπάρχει δρόμος, για να πάνε στα σπίτια τους. Δεν υπήρχαν υπόνομοι και οι βόθροι υπερχείλιζαν. Επίσης τα σκουπίδια ρίχνονταν πρόχειρα στις παρυφές του συνοικισμού. Έτσι οι κάτοικοι φοβόταν για "δάγκειο" ή "χολέρα" και τον εγκατέλειπαν στην πρώτη ευκαιρία.
Ο συνοικισμός βρισκόταν ανάμεσα σε δυο χαράδρες-ρεματιές. Δεν είχε δρόμους ούτε γέφυρες για να τον ενώσει με την Θεσσαλονίκη και την Τούμπα.
Τον χειμώνα τα νερά από τα βουνά κατέβαιναν ορμητικά σχηματίζοντας χείμαρρους και κάνοντας πολύ δύσκολη έως αδύνατη (το βράδυ) την προσέγγιση στην Τριανδρία.
Ήταν ήσυχος συνοικισμός, χωρίς καμιά ζωή και κίνηση. Όλος ο πληθυσμός του εργάζονταν στην πόλη. Οι περισσότεροι ήταν φτωχοί εργάτες και βιοπαλαιστές.
Στο συνοικισμό υπήρχε ο πρόχειρος ναός του Αγίου Σπυρίδωνος, ένα εξατάξιο δημοτικό σχολείο με διευθυντή τον Ελ. Ζλατάνο και το δημοτικό ιατρείο με τον ιατρό Μπέζα.
Το 1976, η περιοχή έχει ήδη κτιστεί τουλάχιστον κατά 80% με τετραώροφες πολυκατοικίες. Το 1983, μετά την μακρόχρονη ύπαρξη του οικισμού ως κοινότητας, συστάθηκε ως Δήμος Τριανδρίας. Το 2011 σύμφωνα με το Πρόγραμμα Καλλικράτης ενώθηκε με τον Δήμο Θεσσαλονίκης αποτελώντας δημοτική ενότητα.

Προβλήματα

Στα προβλήματα της Τριανδρίας συμπεριλαμβάνονται οι απαρχαιωμένες μη-πιστοποιημένες αθλητικές εγκαταστάσεις (γήπεδο ποδοσφαίρου και γήπεδο μπάσκετ).
Η περιοχή βρίσκεται ανάμεσα σε δύο ρέματα, του Κωνσταντινίδη προς το νότο και Νησάκι βόρεια, τα οποία έχουν διαμορφωθεί άναρχα με αυθαίρετες κατοικίες και με μπάζα που έχουν καλύψει τα ρέματα σε πολλά σημεία. Η απουσία αντιπλημμυρικής προστασίας οδηγεί συχνά σε φαινόμενα πλημμυρών.
Ακόμη υπάρχει έντονο πρόβλημα στην εύρεση στάθμευσης των αυτοκινήτων των κατοίκων καθώς οι περισσότεροι δρόμοι είναι πολύ στενοί και απουσιάζουν οι ελεύθεροι χώροι στον πολεοδομικό ιστό για τη δημιουργία χώρων στάθμευσης.

Αδέσποτα ζώα

Στην περιοχή της Τριανδρίας είναι ιδιαίτερα οξυμένο το φαινόμενο των αδέσποτων σκύλων. Καταγράφονται περιστατικά δηλητηρίασης αδεσπότων ζώων. Ακόμα, παρατηρούνται συχνά επιθέσεις αδέσποτων σκυλιών σε διερχόμενους πολίτες ειδικά στα σημεία που γειτνιάζουν με το Σέιχ Σου και το ρέμα Τριανδρίας.

Ναός Αγίου Σπυρίδωνος

Παλαιότερα στη θέση του σύγχρονου Ναού υπήρχε μικρότερος, χτισμένος από τους Μικρασιάτες κατοίκους της τότε κοινότητος Τριανδρίας οι οποίοι είχαν εγκατασταθεί εκεί μετά τη Μικρασιατική Καταστροφή του 1922. Οι πρόσφυγες μετέφεραν μαζί τους ιερά σκεύη και εικόνες. Μεταξύ αυτών και λείψανα του Αγίου Ιωάννου του Προδρόμου. Τον μικρό εκείνο ναό τον αφιέρωσαν στο όνομά του. Μετά όμως από τις θαυματουργικές ενέργειες της εικόνας του Αγίου Σπυρίδωνα (που επίσης ήταν κειμήλιο των προσφύγων που το μετεφεραν από τη Μικρά Ασία) μετονόμασαν τον Ναό από «Τίμιο Πρόδρομο» σε «Άγιο Σπυρίδωνα». Τμήμα των ιερών λειψάνων του Αγίου Ιωάννου του Προδρόμου φυλάσσεται μέχρι σήμερα στον Ναό. Ο τότε ναός εγκαινιάσθηκε το 1948. Την περίοδο των σεισμών του 1978 ο Ι. Ναός υπέστη ζημιές οι οποίες και επισκευάσθηκαν. Το 1990 ανεγέρθηκε απο τα θεμέλια ο σημερινός Ναός ο οποίος παραμένει μέχρι σήμερα ημιτελής.
Εξωτερικά, δίπλα στον Ναό, βρίσκεται παρεκκλήσιο των Αγίων Ραφαήλ, Νικολάου και Ειρήνης. Εντός του Ιερού Ναού βρίσκονται τέσσερα παρεκκλήσια, αφιερωμένα στους Αγ. Ιωάννη τον Πρόδρομο, Αγ. Γεράσιμο τον εκ Κεφαλληνίας, Αγ. Διονύσιο τον εκ Ζακύνθου και Άγιο Χρυσόστομο Μητροπολίτη Σμύρνης ώστε να θυμίζει τη μικρασιατική ταυτότητα της Τριανδρίας.